《闻吴维新写正览已毕作诗迎之》
明代·唐桂芳

吴郎久不见，怅望隔江村。辛苦头将白，编摩眼易昏。

蕉心含雨润，柿叶缬霜繁。智永瞠诸后，羲之本一门。

未应梁上得，偏向枕中存。点磔临池黑，戈波漏屋痕。

萦萦蛛结网，袅袅茧缫盆。白练书裙好，黄麻草诏尊。

首濡无醉魄，笔谏有忠魂。安得三千幅，烦君恣意翻。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。